《叔文再用韵赋诗亦复用韵答叔文兼呈伯玉昆仲》
宋代·赵蕃

杜陵心喜归茅宇，无复长安叹今雨。
事虽聊向朱阮论，身盖自与稷契许。
胡为流落不称意，长铗貂裘遍南土。
我尝细把遗诗读，大半悲伤闻战鼓。
徒空至德至大历，田车竟绝维庚午。
区区清{酊丁换栗}与肥羊，何似松根茯苓煮。
是翁独破念吾庐，太息明光谁避暑。
诗穷如是仅得名，欲作诗人宁易语。
要呼同志共讨论，客里那知酒家妪。
便从瓮侧觅茂世，谁复尊中似文举。
共将嶮韵搜崛奇，要逼蛟龙起飞舞。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。